b'\n_START_ARTICLE_\nMisiunea Social\xc4\x83 Diaconia\n_START_PARAGRAPH_\nMisiunea Social\xc4\x83 Diaconia este o organiza\xc8\x9bie cu caracter social care activeaz\xc4\x83 sub obl\xc4\x83duirea spiritual\xc4\x83 a Mitropoliei Basarabiei (Biserica Ortodox\xc4\x83 \xe2\x80\x93 Patriarhia Rom\xc3\xa2n\xc4\x83). Misiunea activeaz\xc4\x83 pe \xc3\xaentreg teritoriul Republicii Moldova \xc8\x99i are ca scop asistarea diferitor grupuri de persoane vulnerabile prin ac\xc8\x9biuni concrete \xc8\x99i prin organizarea activit\xc4\x83\xc8\x9bii sociale \xc3\xaen comunit\xc4\x83\xc8\x9bile rurale. Echipa Diaconiei este dedicat\xc4\x83 \xc3\xaembun\xc4\x83t\xc4\x83\xc8\x9birii vie\xc8\x9bii celor s\xc4\x83rmani. Astfel prin activit\xc4\x83\xc8\x9bile sale ea lupt\xc4\x83 pentru a eradica s\xc4\x83r\xc4\x83cia \xc8\x99i foametea \xc8\x99i a minimaliza povara bolii, pentru a \xc3\xaembun\xc4\x83t\xc4\x83\xc8\x9bi oportunit\xc4\x83\xc8\x9bile de angajare, a spori \xc3\xaencrederea membrilor comunit\xc4\x83\xc8\x9bii unul \xc3\xaen cel\xc4\x83lalt \xc8\x99i \xc3\xaen ei \xc3\xaen\xc8\x99i\xc8\x99i \xc8\x99i pentru a rena\xc8\x99te valorile cre\xc8\x99tin-umane eterne precum iubirea \xc8\x99i milostenia.\n_START_SECTION_\nActivit\xc4\x83\xc8\x9bi cu clericii\n_START_PARAGRAPH_\n"Diaconia", \xc3\xaen colaborare cu organiza\xc8\x9biile specializate, desf\xc4\x83\xc8\x99oar\xc4\x83 pentru clerici traininguri \xc8\x99i mese rotunde, \xc3\xaen cadrul c\xc4\x83rora sunt abordate probleme ca traficul de fiin\xc8\x9be umane, adop\xc8\x9biile, drepturile persoanelor cu probleme de s\xc4\x83n\xc4\x83tate etc.\n_START_SECTION_\nAtelierul de croitorie "Albinu\xc8\x9ba"\n_START_PARAGRAPH_\nProiectul este realizat \xc3\xaen comuna Ro\xc8\x99u, raionul Cahul. El ofer\xc4\x83 posibilitatea tinerilor din familiile s\xc4\x83race, care nu au nicio profesie, s\xc4\x83 ob\xc8\x9bin\xc4\x83 o meserie pentru a-\xc8\x99i asigura pe viitor existen\xc8\x9ba.\n_START_SECTION_\nCantina Social\xc4\x83, comuna Ro\xc8\x99u\n_START_PARAGRAPH_\n\xc3\x8en prezent, la cantin\xc4\x83 iau masa 15 b\xc4\x83tr\xc3\xa2ni \xc8\x99i 15 copii, de cinci ori pe s\xc4\x83pt\xc4\x83m\xc3\xa2n\xc4\x83. O parte din produsele alimentare sunt donate de biserica din localitate.\n_START_SECTION_\n"De ce nu?"\n_START_PARAGRAPH_\nEste un proiect implementat pe \xc3\xaentreg teritoriul Republicii Moldova. El urm\xc4\x83re\xc8\x99te sus\xc8\x9binerea \xc8\x99omerilor, d\xc3\xa2ndu-le posibilitatea s\xc4\x83 se angajeze. Ei pot \xc3\xaenv\xc4\x83\xc8\x9ba o meserie nou\xc4\x83, rezolv\xc3\xa2ndu-\xc8\x99i, astfel, pe viitor singuri problemele cu care se confrunt\xc4\x83.\n_START_SECTION_\nProiectul de \xc3\xaengrijiri la domiciliu "HOMECARE"\n_START_PARAGRAPH_\nEste derulat \xc3\xaen comuna Cania, raionul Cantemir (sudul Republicii Moldova). Proiectul este implementat de Centrul Social "Sf.Vasile cel Mare" din localitate, \xc3\xaen parteneriat cu Asocia\xc8\x9bia ACAS\xc4\x82. Se ofer\xc4\x83 asisten\xc8\x9b\xc4\x83 moral-spiritual\xc4\x83; \xc3\xaengrijire medical\xc4\x83 \xc8\x99i sfaturi utile; asisten\xc8\x9b\xc4\x83 medical\xc4\x83 specializat\xc4\x83 la domiciliu; educa\xc8\x9bie pentru s\xc4\x83n\xc4\x83tate a bolnavului \xc8\x99i familiei; \xc3\xaenchirierea gratuit\xc4\x83 a mijloacelor de \xc3\xaengrijire medical\xc4\x83; medicamente; ajutor \xc3\xaen gospod\xc4\x83rie; sprijin material \xc3\xaen cazul unor probleme medicale \xc8\x99i sociale.'